**Juraj (Đuka) Hrženjak** (Bjelovar, 10. ožujka 1917. ― Zagreb, 16. lipnja 2020), jugoslavenski i hrvatski pravnik, političar i publicist.

Biografija
----------

Rođen je 10. ožujka 1917. u Bjelovaru. Nakon završetka Klasične gimnazije u Zagrebu radio je u zagrebačkoj filijali Privilegovane agrarne banke (1938–39) te Odjelu za seljačko gospodarstvo Banske vlasti u Zagrebu (1940–41). U prosincu 1941. otišao je sa suprugom Janjom u Liku gdje se priključio antifašističkom partizanskom pokretu. U sklopu Prvog hrvatskog korpusa radio je u kulturno-prosvjetnom i propagandnom odjelu (agitprop) kao pomoćnik komesara za kulturno-politički rad. Potom je pokrenuo *Glas Prvog hrvatskog korpusa* u kojem je objavljivao izvještaje. Sudjelovao je 8–9. svibnja 1944. na Trećem zasjedanju ZAVNOH-a u Topuskom, gdje su prihvaćene odluke o stvaranju zajedničke federativne države s ostalim narodima Jugoslavije na principu nacionalne ravnopravnosti i postavljeni ustavnopravni temelji državne organizacije u poslijeratnom razdoblju. Diplomirao je 1956. na Pravnom fakultetu u Zagrebu. Nakon Drugog svjetskog rata obnašao je mnoge vojne, političke i pravne funkcije; bio je pomoćnik komandanta Vojne uprave Jugoslavenske armije (JA) za Istru i Slovensko primorje (1945–47), pomoćnik ministra za novooslobođene krajeve (1947–51), član Oblasnog komiteta u Bjelovaru, sekretar Kotarskog komiteta KPH, direktor Instituta za društveno samoupravljanje (1955–58), poslanik (1953–58) i savjetnik (1958–60) u Narodnoj skupštini u Beogradu, sudac Ustavnog suda SR Hrvatske (1967–75) te direktor Političke škole »Josip Broz Tito« u Kumrovcu (1975–78). U penziji je od 1980. U svibnju 2015. predsjedao je inicijativnim odborom za osnivanje Antifašističke lige Hrvatske pri čemu je na osnivačkoj skupštini izabran za njezina počasnog predsjednika. Objavio je više publicističkih radova u kojima se bavio sociološkim i pravnim temama.

Djela
-----

* *Istra i Slovensko primorje : borba za slobodu kroz vjekove* (1952; odg. ur.)
* *Slovensko Primorje in Istra : boj za svobodo skozi stoletja* (1953; odg. ur.)
* *Mjesne zajednice u komunalnom sistemu* (1963)
* *Društvena struktura naselja u SR Hrvatskoj* (1983)
* *Međunarodni i evropski dokumenti o ljudskim pravima* (1992)
* *Lokalna samouprava i uprava u Republici Hrvatskoj* (1993)
* *Lokalna i regionalna samouprava u Republici Hrvatskoj* (2004)
* *Anjuta* (2006)
* *Stoljeće života* (2016)

Izvori
------

1. 1 2  Opačić, Tamara (7. studenoga 2016.). „Juraj Hrženjak: Hude jame ne bi bilo bez ranijih ustaških zločina". *Novosti*. Pristupljeno 20. prosinca 2016.
2. ↑  Šurina, Maja (6. travnja 2016.). „Antifašisti neće bojkotirati Jasenovac, ali u tome nisu složni". tportal.hr. Pristupljeno 20. prosinca 2016.
3. 1 2  Jasić, Mirna (12. svibnja 2014.). „ZAVNOH – 70 godina". *Novosti*. Pristupljeno 20. prosinca 2016.
4. ↑  T. O. (21. ožujka 2015.). „Osnovana Antifašistička liga RH". *Novosti*. Pristupljeno 11. ožujka 2017.
5. ↑  Srdoč, Silvana (10. ožujka 2017.). „'Talačka kriza' na Gornjem gradu zbog torte u obliku crvene zvijezde". Zagreb: *T-portal*. ISSN 1334-3130. Pristupljeno 10. ožujka 2017.

Eksterni linkovi
----------------

* Juraj Hrženjak u online katalogu Nacionalne i sveučilišne knjižnice u Zagrebu